b'\n_START_ARTICLE_\nDark Roots of Earth\n_START_SECTION_\nPjesme\n_START_PARAGRAPH_\n"Native Blood" bila je objavljena kao singl 20. srpnja 2012. godine u ina\xc4\x8dici za preuzimanje i kao ograni\xc4\x8deni sedmoin\xc4\x8dni CD. Za pjesmu je bio snimljen i glazbeni spot. \xc5\xa0panjolska verzija navedene pjesme, "Sangre nativa", tako\xc4\x91er je bila objavljena na singlu. Prije toga, skladba "True American Hate" bila je objavljena u ina\xc4\x8dici za besplatno preuzimanje._NEWLINE_"Native Blood" govori o Billyjevom indijanskom podrijetlu. "True American Hate" bavi se tematikom rasprostranjenosti mr\xc5\xbenje, pogotovo antiamerikanstva, me\xc4\x91u mla\xc4\x91im nara\xc5\xa1tajima \xc5\xa1irom svijeta, koju \xc4\x8desto poti\xc4\x8de njihov odgoj. Billy je izjavio da "Cold Embrace" govori o "djevojci koja je postala vampirica i vi\xc5\xa1e nikad ne mo\xc5\xbee vidjeti Sunce." Dodao je da se sastav nadao kako \xc4\x87e pjesmu uspjeti postaviti u jedan od filmova sage Sumrak. "Dark Roots of Earth" metafora je sastava, a "Rise Up" je o ratu.\n_START_SECTION_\nObjava i recenzije\n_START_PARAGRAPH_\nDark Roots of Earth zadobio je uglavnom pozitivne kritike. Ryan Ogle sa stranice Blabbermouth.net dodijelio je albumu osam i pol od deset zvjezdica i izjavio je: "Ovaj album nije prera\xc4\x91ivanje prethodne slave. Spretna me\xc4\x91uigra Alexa Skolnicka i Erica Petersona, koja sadr\xc5\xbei zapetljane i harmonizirane dionice, soliranja, zarazne rifove i metalnu savr\xc5\xa1enost glavni je dio ovog albuma. Duo prikazuje sve \xc5\xa1to ih je u\xc4\x8dinilo jednim od najpo\xc5\xa1tovanijih gitaristi\xc4\x8dkih timova kasnih 80-ih / ranih 90-ih dok u me\xc4\x91uvremenu sve postavlja u moderni kontekst." Ogle tako\xc4\x91er hvali glazbu, komentiraju\xc4\x87i da ju "\xc4\x8dini uo\xc4\x8dljivo razli\xc4\x8dita atmosfera od one na prethodnom albumu jer se vi\xc5\xa1e oslanja na njegove (sada) klasi\xc4\x8dne ameri\xc4\x8dke thrash korijene", a sam je album opisao kao "Testamentov klasi\xc4\x8dni i pionirski zvuk u 2012. godini."_NEWLINE_Dark Roots of Earth bio je prodan u vi\xc5\xa1e od 20.000 primjeraka u SAD-u u svom prvom tjednu objave i zavr\xc5\xa1io je na 12. mjestu ljestvice Billboard 200\xe2\x80\x94Testamentovoj najvi\xc5\xa1oj poziciji do danas. Do o\xc5\xbeujka 2013. godine Dark Roots of Earth bio je prodan u oko 60.000 primjeraka u SAD-u.\n_START_SECTION_\nTurneja\n_START_PARAGRAPH_\nKako bi podr\xc5\xbeao album, Testament je oti\xc5\xa1ao na ameri\xc4\x8dku i kanadsku turneju zajedno s Anthraxom i predgrupom Death Angel u jesen 2012. Tri su grupe ve\xc4\x87 bile na zajedni\xc4\x8dkoj ameri\xc4\x8dkoj turneji od jeseni 2011., s time da je tada Anthrax podr\xc5\xbeavao svoj album Worship Music koji je izi\xc5\xa1ao te godine._NEWLINE_Nakon turneje s Anthraxom i Death Angelom, skupina je u sije\xc4\x8dnju i velja\xc4\x8di 2013. godine bila na ameri\xc4\x8dkoj turneji s grupama Overkill, Flotsam and Jetsam i 4Arm.'